ไร้บิ๊กโปรเจกต์ทิพย์ฯเบี้ยหาย3พันล้าน
ทิพยประกันภัย เซ็งเมกะโปรเจกต์ไม่เกิด ฉุดเบี้ยรายใหญ่หาย 3,000 ล้านบาท&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
1 ก.ย. 2558

ทิพยประกันภัย เซ็งเมกะโปรเจกต์ไม่เกิด ฉุดเบี้ยรายใหญ่หาย 3,000 ล้านบาท          
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทคาดว่าปี 2558 นี้เบี้ยประกันภัยลูกค้ารายใหญ่จะลดลงไปประมาณ 20-25% หรือคิดเป็นเบี้ยที่หายไปประมาณ 3,000 ล้านบาท ซึ่งเป็นผลมาจากภาวะเศรษฐกิจโดยรวมที่ชะลอตัวลง และส่งผลกระทบต่อโครงการลงทุนขนาดใหญ่หรือเมกะโปรเจกต์
ทั้งนี้ บริษัทได้มีการปรับกลยุทธ์ด้วยการขยายตลาดสู่การประกันภัยลูกค้ารายย่อย 3 กลุ่ม คือ ประกันภัยรถยนต์ ประกันภัยอุบัติเหตุส่วนบุคคล (พีเอ) และประกันอัคคีภัยเพิ่มขึ้น โดยปีนี้ตั้งเป้าทำเบี้ยรับรวมให้ได้ 2.8 หมื่นล้านบาท หรือเติบโต 7% เมื่อเทียบกับปีก่อน
สำหรับผลการดำเนินงานในช่วงครึ่งปีแรกที่ผ่านมา บริษัทมีกำไรสุทธิ 788 ล้านบาท เพิ่มขึ้น 107 ล้านบาท หรือ 15.7% เมื่อเทียบกับงวดเดียวกันของปีก่อนที่มีกำไรสุทธิ 681 ล้านบาท  
ขณะเดียวกัน ครึ่งแรกปีนี้บริษัทมีเบี้ยรับรวมทั้งสิ้น 9,125 ล้านบาท แบ่งเป็น เบี้ยประกันภัยอัคคีภัย 1,098 ล้านบาท เบี้ยประกันภัยทางทะเลและขนส่ง 142 ล้านบาท เบี้ยประกันภัยรถยนต์ 2,194 ล้านบาท เบี้ยประกันภัยอุบัติเหตุส่วนบุคคล 3,274 ล้านบาท และเบี้ยประกันภัยเบ็ดเตล็ด 2,417 ล้านบาท โดยมีสินทรัพย์รวม 65,338 ล้านบาท หนี้สินรวม 59,868 ล้านบาท
นายสมพร กล่าวว่า สาเหตุที่ผลการดำเนินครึ่งแรกปีนี้ปรับตัวเพิ่มขึ้น สืบเนื่องจากบริษัทได้พัฒนาผลิตภัณฑ์ใหม่ๆ ออกมา รวมทั้งมีการขยายฐานการตลาดให้เข้าถึงลูกค้ากลุ่มเป้าหมายมากขึ้น ขณะเดียวกันยังมีการควบคุมค่าใช้จ่ายด้านการรับประกันภัย และมีค่าใช้จ่ายในการจัดการสินไหมลดลง